Edwumakuw a wɔhwɛ abatow ho nsɛm do wɔ ɔman Ghana mu dze abɔto gua dɛ woetwa amanyɛkuw a hɔn dodow yɛ du-esoun (17) edzin efi hɔn dzin kyerɛkyerɛw buukuu mu a wonnkotum esi akan dɛ amanyɛkuw wɔ 2024 abatow akensi no mu. Wɔkyerɛ dɛ, ansaana wɔbegye amanyɛkuw bi atomu ma na wɔama no ho kwan ma oesi akan wɔ abotow akensi biara mu no, ɔwɔ dɛ edwumakuw a wɔhwɛ abatow nsɛnsɛm do no kɔ aprɔw dze hwɛ dɛ wɔwɔ bea a wodzi hɔn dwuma (office) wɔ wɔ Mantɔw ahorow no nyinara mu.
Mpanyimfo hyɛɛ aprɔwbɔ yi ase wɔ Ebɔwbira dze kesi Ɔbiredzi 2022 mu na wohun dɛ amanyɛkuw du-esoun bi nnyi ɔfesse a wodzi no dwuma wɔ. Ɔnam siantsir yi do ma woeyi amanyɛkuw du-esoun yi hɔn edzin efi dzin kyerɛkyerɛw (registration) no mu.
Edwuamkuw a wɔhwɛ abatow nsɛnsɛm do no rekyerɛ dɛ, wɔkɔr aprɔwbɔ no, wohun dɛ dɛm amanyɛkuw yi nnyi bea a wodzi hɔn dwuma wɔ ( office) na dɛm saso ntsi wonnkotum ama hɔn  ma woesi akan wɔ 2024 abatow akensi no mu wɔ kwan biara do. Amanyɛkuw a panyin a ɔhwɛ abotow nsɛnsɛm do etwa hɔn edzin mu na wodzizdi do yi:
1. Democratic People’s Party (DPP)
2. United Front Party (UFP)
3. United Development System (UDSP)
4. Every Ghanaian Living Everywhere
5. Yes People’s Party (YPP)
6. United Ghana Movement (UGM)
7. Democratic Freedom Party (DFP)
8. New Vision Party (NVP)
9. Ghana Democratic Republican Party (GDRP)
10. Ghana National Party (GNP)
11. Power Unity Party (PUP)
12. United Progressive Party (UPP)
13. Reform Patriotic Democrats (RPD)
14. People’s Action Party (PAP)
15. United Renaissance Party (URP)
16. National Reform Party (NRP)
17. United Love Party (ULP)
Amanyɛkuw no mu binom nngye dɛm asɛm yi nnto mu na iyi na ɔnam do ma Akwasi Addai Odike, panyin a ɔda “United Progreesive Party” amanyɛkuw ano no edzikan dze ato gua dɛ, edwumakuw a wɔhwɛ abotow nsɛnsɛm do no mmbu amanyɛkuw nkakramba na iyi na wɔnam do dze etwa amanyɛkuw du-esounyi edzin efi 2022 abatow akansi no mu no. Ne nsɛm a ɔkae nye,” Panyin a ɔda edwumakuw a wɔhwɛ abatow nsɛnsɛm do no mmbu me dɛ meyɛ nyimpa. Ber mpo a mepɛ dɛ menye no kedzi nkitsaho no mpo, maame yi amma mo kwan ma mennhyia no da. Yɛdze nsɛm a obehia nyinaa maa no ntsi munnhu saintsir a ɔnam do ma ɔdze abɔto gua do dɛ yennyi bea a yedzi hɛn dwuma wɔ yi. Mpɛm pii no otum twe NPP na NDC amanyɛkuw no ansaana wɔdze hɔn krataa a ɔdetafo (auditor) ahwehwɛ mu no akɔ. Iyi yɛ adze a ɔtaa si wɔ amanyɛkuw mu”.
Panyin a ɔhwɛ abatow nsɛnsɛm do kyerɛɛ dɛ ogyina mbra do na ɔdze dzii ne dwuma. Ɔkyerɛ dɛ, Ghana mbra ne fa a ɔda amanyɛkuw na abatow ho nsɛm edzi wɔ “section 15 (3) (c) Act 2000 na ɔnye Act 574 na ɔma no tum no ma otumii dze twaa amanyɛkuw yi edzin mu na ɔnam dɛm akwangya yi do robɔ obiara nkaa dɛ woetwa amanyɛkuw du-esoun edzin mu efi dzin kyerɛkyerɛw a ɔfa 2024 abotow ho no mu.
